Hier's hy! Vermeende baasbrein agter transito-rooftogte | Netwerk24
Deur Andrea Küsel 15 Julie 2018 19:19
Wellington (Bibi) Cenenda (38) van Tembisa aan die Oos-Rand word beskryf as die leier van ’n groot groep transitorowers wat in Gauteng bedrywig is.
Wellington “Bibi” Cenenda (38). Foto: Verskaf
Genl.maj. Prince Mokotedi, Valke-hoof in Gauteng, het Sondagmiddag gesê dié groep bestaan uit tot 34 transitorowers, meestal uit townships in dié provinsie, wat saam met Cenenda werk.
“Twee groepe werk onderskeidelik in die noorde en in die suide van Gauteng. Die transitorowers in die noorde kom meestal uit Soshanguve en Mabopane, terwyl dié in die suide meestal bedrywig is in Tembisa en Soweto.”
Volgens Mokotedi werk dié groepe uiters georganiseerd.
“Dit is nie soos jou outydse bende nie. Elke persoon wat deel is van die groep, is ’n spesialis op sy eie. Die verdagtes hergroepeer die heeltyd en hulle sosialiseer glad nie saam nie.”
Die ingewikkelde werk begin egter nou eers. Ons sal bewyse moet saamtrek en dit gaan harde werk wees om ’n dossier op te stel.
Genl.maj. Prince Mokotedi, Valke-hoof in Gauteng
Mokotedi sê Cenenda “weet die Valke en ander agentskappe is op sy spoor,” en dus is hy die heeltyd voortvlugtend.
Hy voeg by dat die Valke besig is om die stryd teen transitorooftogte te wen.
“Die ingewikkelde werk begin egter nou eers. Ons sal bewyse moet saamtrek en dit gaan harde werk wees om ’n dossier op te stel,” sê hy.
Volgens Mokotedi is ses van Cenenda se sleutelmense in die afgelope tien dae in hegtenis geneem. Hy sê minstens vier van dié vermeende transitorowers is buitelanders.
Intussen is daar verlede week 23 verdagtes, onder wie ’n vrouemetropolisielid van Tshwane, aangekeer weens moontlike betrokkenheid by transitorooftogte.
Hoewel hierdie rooftogte met verswarende omstandighede in Junie met sowat 60% afgeneem het, lê nog baie werk vir die polisie voor, sê brig. Vish Naidoo, nasionale polisiewoordvoerder, het Ischke de Jager vroeër berig.
“Ons is vol vertroue dat die stabiliseringsoperasies ’n keerpunt sal bereik teen hierdie spesifieke misdaadkategorie.”
Die Sunday Times berig dat daar vanjaar reeds 178 transitorooftogte was waarin 17 mense dood en 93 beseer is. Vir dieselfde tydperk in 2017 was daar net meer as 140 transitorooftogte.
Meer oor: Valke | Oos-Rand | Tembisa | Transitorooftogte | Baasbrein
23 aangekeer ná vlaag transito-rooftogte in Junie